नागपंचमी से ही जुड़ा एक और दिन भी याद आता है। वह है छड़ियों का मेला या जाहर दीवान का मेला जो श्रावण की शुक्ल नवमी के दिन लगता था। जाहरवीर को साँपों के देवता के रूप में पूजा जाता है और मान्यता है कि जाहर दीवान के मंदिर में प्रसाद चढ़ाने से साँप नहीं काटते। अम्मा मानती थी कि जब भी उनसे नागपंचमी पर कोई चूक हो जाती है ,तो उन्हें घर में कहीं न कहीं साँप अवश्य दिखाई दे जाता है और उनके हाथ जोड़कर क्षमा माँगने और जाहरदीवान पर प्रसाद चढ़ाने के वचन से वह शान्ति से कहीं चला जाता है। बहुत भीड़ वाले उस मेले में जाने की रुचि मुझे इसलिए होती थी; क्योंकि वहाँ लोहे की जंजीरे सिर पर छुआ कर जाहरवीर का आशीर्वाद मिलता था जो मेरे लिए बहुत विस्मयकारी होता था। ये शब्द लिखते -लिखते मेरा मन जा पहुँचा है प्रसाद चढ़ाने की उस कतार में और प्रतीक्षा कर रहा है छड़ियों के आशीर्वाद की, प्रसाद के गुलदाने की मिठास स्वत: मुँह में घुलने लगी है... काश कि फिर लौट पाती उन पलों में जहाँ से मिला आशीर्वाद आज तक फल रहा है। कृपा बनाए रखना नागबाबा!